32006D0257
L 097/1
JURNALUL OFÍCIAL AL UNIUNII EUROPENE
DECIZIA COMISIEI
din 9 februarie 2006
de modificare a Deciziei 96/335/CE de instituire a unui inventar și a unei nomenclaturi comune pentru ingredientele folosite în produsele cosmetice
(Text cu relevanță pentru SEE)
(2006/257/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/768/CEE a Consiliului din 27 iulie 1976 privind apropierea legislației statelor membre cu privire la produsele cosmetice (1), în special articolul 5a alineatul (3) și articolul 7 alineatul (2),
după consultarea Comitetului științific pentru cosmetice și produse nealimentare destinate consumatorilor,
întrucât:
(1)
În conformitate cu informațiile furnizate de industria în cauză, este necesară actualizarea inventarului și a nomenclaturii comune pentru ingredientele folosite în produse cosmetice, specificate în anexa la Decizia 96/335/CE a Comisiei (2).
(2)
Secțiunea I din anexa la Decizia 96/335/CE ar trebui actualizată pentru a garanta exactitatea și valabilitatea unor poziții existente, precum și a unor poziții noi și îmbunătățirea pozițiilor botanice, precum și a definițiilor și a categoriilor de funcții.
(3)
S-a dovedit că este necesară o revizuire substanțială a convențiilor de nomenclatură, specificate în anexa la Decizia 96/335/CE, pentru a le face mai clare și a le adapta la modificările intervenite în nomenclatura internațională a ingredientelor cosmetice (INCI).
(4)
Lista abrevierilor prezentată în anexa la Decizia 96/335/CE ar trebui adaptată pentru a ține seama de introducerea de noi ingrediente în inventar.
(5)
Prin urmare, Decizia 96/335/CE ar trebui modificată în consecință.
(6)
Măsurile prevăzute de prezenta directivă sunt conforme cu avizul Comitetului permanent pentru produse cosmetice,
DECIDE:
Articol unic
Anexa la Decizia 96/335/CE se modifică în conformitate cu anexa la prezenta decizie.
Adoptată la Bruxelles, 9 februarie 2006.